CELEX: 52016PC0113
Language: sl
Date: 2016-03-04
Title: Predlog UREDBA EVROPSKEGA PARLAMENTA IN SVETA o spremembi Uredbe (EU, Euratom) št. 883/2013 glede sekretariata nadzornega odbora Evropskega urada za boj proti goljufijam (OLAF)

EVROPSKA KOMISIJA
            Bruselj, 4.3.2016
            COM(2016) 113 final
            2016/0064(COD)
            Predlog
            UREDBA EVROPSKEGA PARLAMENTA IN SVETA
            o spremembi Uredbe (EU, Euratom) št. 883/2013 glede sekretariata nadzornega odbora Evropskega urada za boj proti goljufijam (OLAF)
            
               
         
         
            
               OBRAZLOŽITVENI MEMORANDUM
            
            
            
               1.OZADJE PREDLOGA
            
            
               Razlogi za predlog in njegovi cilji
            
            
               
                  Nadzorni odbor Evropskega urada za boj proti goljufijam je bil ustanovljen z Uredbo št. 1073/99 z dne 25. maja 1999 o preiskavah, ki jih izvaja Evropski urad za boj proti goljufijam (OLAF)
                     1
                  . Člen 15(1) nove uredbe o uradu OLAF, tj. Uredbe št. 883/2013 z dne 11. septembra 2013
                     2
                   navaja, da bi nadzorni odbor moral „redno spremlja[ti] Urad pri uresničevanju njegove preiskovalne funkcije, da bi okrepil neodvisnost Urada pri ustreznem izvajanju pooblastil, ki so mu dodeljena s to uredbo“, in da bi moral „spremljati zlasti napredek v zvezi z uporabo procesnih jamstev in trajanjem preiskav glede na informacije, ki mu jih sporoči generalni direktor ...“. 
               
               
                  Nadzornemu odboru pri delu pomaga sekretariat. Trenutno ta sekretariat zagotavlja urad OLAF v skladu s členom 15(8) Uredbe o uradu OLAF, ki določa, da sekretariat nadzornega odbora „zagotavlja Urad v tesnem sodelovanju z nadzornim odborom“. Člen 18 Uredbe umešča proračunska sredstva za nadzorni odbor in njegov sekretariat pod proračunsko postavko Urada in določa, da kadrovski načrt Urada vključuje nadzorni odbor in njegov sekretariat. 
               
               
                  Vendar so bili nedavno izraženi nekateri pomisleki v zvezi z morebitnim navzkrižjem interesov, tako da je prišlo do pozivov za okrepitev pravne neodvisnosti pri upravljanju sekretariata in proračuna odbora.  Tako je nadzorni odbor v svojih letnih poročilih o dejavnostih za leti 2013 in 2014
                     3
                   poudaril pomen neodvisnosti in učinkovitosti svojega delovanja, za katero je potreben neodvisen sekretariat z ustreznim osebjem. Poudaril je, da izvajanje pooblastil organa za imenovanje generalnega direktorja Urada, vključno z odločitvami v zvezi z napredovanji in premestitvami lahko privede do nasprotij interesov. Pozval je, naj se proračun za nadzorni odbor in njegov sekretariat določi v posebni postavki proračuna urada OLAF. 
               
               
                  Evropski parlament je večkrat pozval Komisijo, naj sprejme ukrepe za okrepitev neodvisnega delovanja sekretariata nadzornega odbora urada OLAF, med drugim v svojem poročilu o postopku razrešnice za leto 2013
                     4
                   in resoluciji o letnem poročilu nadzornega odbora OLAF za leto 2014
                     5
                  . 
               
            
            
               To vprašanje se je obravnavalo tudi v okviru izmenjave mnenj z institucijami iz člena 16 Uredbe o uradu OLAF.  Med izmenjavo mnenj dne 28. septembra 2015 so predstavniki Evropskega parlamenta ponovno poudarili potrebo po okrepitvi neodvisnega delovanja sekretariata nadzornega odbora.
            
            
               
                  Komisija je 18. decembra 2015 sprejela spremembo Sklepa 1999/352
                     6
                  , s katero je odgovornost za izvrševanje proračunskih odobritev za člane prenesla z generalnega direktorja urada OLAF na Komisijo. Komisija je nato to odgovornost prenesla na direktorja svojega Urada za vodenje in plačevanje posameznih pravic (PMO). Ta sklep se je začel uporabljati 1. januarja 2016. 
               
               
                  Namen tega sklepa je bil preprečiti vtis, da člani nadzornega odbora morda ne morejo ustrezno opravljati svojega mandata. Vendar ta sklep ni mogel doseči popolne pravne ločitve sekretariata in proračuna odbora od Urada. Da bi ločili upravljanje sekretariata odbora od upravljanja Urada in se izognili morebitnemu vtisu, da urad OLAF lahko ovira delovanje podpore članom nadzornega odbora, je treba spremeniti Uredbo št. 883/2013 tako, da nadzornemu odboru sekretariat zagotavlja neposredno Komisija. Ta sprememba ne bo vplivala na neodvisnost in operativno delovanje nadzornega odbora in njegovega sekretariata, saj bosta še naprej uživala enake pravice in imela enake obveznosti kot prej. Zlasti bo uradna oseba urada OLAF za varstvo podatkov še naprej zajemala obdelavo podatkov, ki jo opravlja sekretariat, in bodo za osebje sekretariata še naprej veljala ista pravila o zaupnosti. Člen 19 Uredbe št. 883/2013 določa, da Komisija do 2. oktobra 2017 Evropskemu parlamentu in Svetu predloži evalvacijsko poročilo o uporabi te uredbe, v katerem tudi navede, ali je potrebna njena sprememba. Zaradi pomena ustreznega delovanja nadzornega odbora in potrebo, da se prepreči vtis, da bi na to delovanje lahko negativno vplival njegov institucionalni okvir, se zdi pomembno, da se uredbo glede tega vprašanja – in izključno glede tega vprašanja – prilagodi čim prej, v vsakem primeru pa še preden se opravi splošna evalvacija uredbe. 
               
               
                  Ko bo revidirana uredba začela veljati, bo potrebna dodatna tehnična sprememba Sklepa o uradu OLAF, da bo ta formalno usklajen z novim pravnim okvirom. 
               
            
            
               Skladnost z veljavnimi predpisi s področja zadevne politike
            
            
               
                  Predlagana uredba spreminja Uredbo št. 883/2013, ki že določa neodvisnost nadzornega odbora OLAF. Neodvisnost nadzornega odbora zagotavljajo zlasti odstavki 2, 3 in 7 člena 15, in sicer tako, da določajo poseben medinstitucionalni postopek imenovanja in posebne pogoje za izvajanje mandatov njegovih članov. Sklep Komisije (EU) 2015/2418 je ta okvir podrobneje opredelil s prenosom upravljanja proračunskih odobritev za nadzorni odbor z urada OLAF na Komisijo (PMO). 
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               Pravna podlaga
            
            
               Predlog temelji na členu 325 PDEU o boju proti goljufijam, ki je tudi pravna podlaga za Uredbo št. 883/2013.
            
            
               Subsidiarnost in sorazmernost  
            
            
               Ta predlog ne vpliva na pristojnosti in odgovornosti držav članic na področju boja proti goljufijam, ki škodijo finančnim interesom EU. Nanaša se samo na upravljanje nadzornega odbora urada OLAF, za kar so pravila trenutno določena v uredbi EU. Poleg tega je navedeni ukrep omejen na to, kar je potrebno za dosego predlaganih ciljev, to pa je v skladu z načelom sorazmernosti. 
            
         
         
            
               Izbira instrumenta
            
            
               Uredbo št. 883/2013 je treba spremeniti z isto vrsto akta tj. z uredbo. 
            
            
               3.PRORAČUNSKE POSLEDICE
            
            
               Za predlagano uredbo ne bodo potrebni novi človeški ali upravni viri. Prav tako ta uredba ne bo imela finančnih posledic. Prenesla bo le upravljanje proračunskih sredstev v zvezi s sekretariatom nadzornega odbora urada OLAF na Komisijo.
            
            
               4.DRUGI ELEMENTI
            
            
               Natančnejša pojasnitev posameznih določb predloga
            
            
               
                  V skladu z novo predlagano uredbo nadzornemu odboru sekretariata ne bo več zagotavljal urad OLAF, ampak Komisija (člen 15(8)). 
               
               
                  Odobrena proračunska sredstva za sekretariat nadzornega odbora bodo prerazporejena iz proračunske vrstice in kadrovskega načrta urada OLAF v proračunsko vrstico Komisije (člen 18). 
               
               
                  Poleg tega predlog spreminja besedilo odstavkov 4 in 5 člena 10 tako, da bo pristojnost uradne osebe urada OLAF za varstvo podatkov še naprej zajemala obdelavo podatkov, ki jo opravlja sekretariat. Za osebje sekretariata bodo tudi v prihodnje veljala ista pravila glede zaupnosti kot prej.
               
               
               
            
            
               
            
               2016/0064 (COD)
            
            
               Predlog
            
            
               UREDBA EVROPSKEGA PARLAMENTA IN SVETA
            
            
               o spremembi Uredbe (EU, Euratom) št. 883/2013 glede sekretariata nadzornega odbora Evropskega urada za boj proti goljufijam (OLAF)
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije, in zlasti člena 325 Pogodbe, 
            
            
               ob upoštevanju Pogodbe o ustanovitvi Evropske skupnosti za atomsko energijo, in zlasti člena 106 a Pogodbe,
            
            
               ob upoštevanju predloga Evropske komisije,
            
         
         
            
               po posredovanju osnutka zakonodajnega akta nacionalnim parlamentom,
            
            
               ob upoštevanju mnenja Računskega sodišča,
            
            
               v skladu z rednim zakonodajnim postopkom,
            
            
               ob upoštevanju naslednjega:
            
            
               (1)Nadzorni odbor Evropskega urada za boj proti goljufijam (v nadaljnjem besedilu: Urad) je zadolžen za redno spremljanje izvajanja njegove preiskovalne funkcije, da bi okrepili neodvisnost Urada.
            
            
               (2)Okvir za izvrševanje proračunskih odobritev v zvezi s člani nadzornega odbora bi bilo treba oblikovati na način, ki preprečuje vtis, da se Urad morda vmešava v njihove naloge. Uredbo (EU, Euratom) št. 883/2013 bi bilo treba prilagoditi tako, da se omogoči vzpostavitev takega okvira. Sekretariat nadzornega odbora bi morala zagotavljati neposredno Komisija, neodvisno od Urada. Komisija bi se morala vzdržati vmešavanja v naloge nadzornega odbora.
            
            
               (3)Ko Urad imenuje uradno osebo za varstvo podatkov v skladu s členom 10(4) Uredbe št. 883/2013, bi morala ta oseba obdržati pristojnost za obdelavo podatkov, ki jo opravlja sekretariat nadzornega odbora. 
            
            
               (4)Za osebje sekretariata bi se morale še naprej uporabljati iste obveznosti glede zaupnosti.
            
            
               (5) V skladu s členom 28(2) Uredbe (ES) št. 45/2001je bilo opravljeno posvetovanje z Evropskim nadzornikom za varstvo podatkov,  ki je sprejel mnenje o ...  –
            
            
               SPREJELA NASLEDNJO UREDBO:
            
            
               Člen 1
            
            
               Uredba (EU, Euratom) št. 883/2013 se spremeni:
            
            
               (1)člen 10 se spremeni:
            
            
               (a)v odstavku 4 se doda naslednji pododstavek:
            
            
               „Uradna oseba za varstvo podatkov je pristojna za obdelavo podatkov, ki jo opravljata Urad in sekretariat nadzornega odbora.“;
            
            
               (b)v odstavku 5 se drugi pododstavek nadomesti z naslednjim:
            
            
               „V skladu s Kadrovskimi predpisi se osebje Urada in sekretariata nadzornega odbora vzdrži vsakega neodobrenega razkritja informacij, ki jih pridobi v okviru izvajanja svojih dolžnosti, razen če te niso že objavljene ali dostopne javnosti, navedena obveznost pa velja tudi po prenehanju zaposlitve.“;
            
            
               (2)v členu 15(8) se zadnji stavek nadomesti z naslednjim:
            
            
               „Njegov sekretariat zagotavlja Komisija, in sicer neodvisno od Urada in v tesnem sodelovanju z nadzornim odborom. Komisija se vzdrži vmešavanja v naloge nadzornega odbora.“; 
            
            
               (3)člen 18 se nadomesti z naslednjim:
            
         
         
            
               „Člen 18
            
            
               Financiranje
            
            
               Skupna proračunska sredstva za Urad so prikazana pod posebno proračunsko postavko v oddelku splošnega proračuna Evropske unije, ki se nanaša na Komisijo, ter so podrobneje razčlenjena v Prilogi k navedenemu oddelku. Proračunska sredstva za nadzorni odbor in njegov sekretariat so prikazana v oddelku splošnega proračuna Evropske unije, ki se nanaša na Komisijo.
            
            
               Kadrovski načrt Urada je priložen kadrovskemu načrtu Komisije. Kadrovski načrt Komisije zajema sekretariat nadzornega odbora.“
            
            
               Člen 2
            
            
               Ta uredba začne veljati [prvi dan meseca, ki sledi mesecu njene objave v Uradnem listu Evropske unije. Uporablja se od 1. januarja 2017. 
            
            
               Ta uredba je v celoti zavezujoča in se neposredno uporablja v vseh državah članicah.
            
            
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  UL L 136, 31.5.1999, str. 1.
               
               
                  
                     (2)
                  Uredba (EU, Euratom) št. 883/2013 Evropskega parlamenta in Sveta z dne 11. septembra 2013 o preiskavah, ki jih izvaja Evropski urad za boj proti goljufijam (OLAF), ter razveljavitvi Uredbe (ES) št. 1073/1999 Evropskega parlamenta in Sveta in Uredbe Sveta (Euratom) št. 1074/1999 (UL L 248, 18.9.2013, str. 1).
               
               
                  
                     (3)
                  
                  
                     http://ec.europa.eu/anti_fraud/documents/reports-sup_comm/2013/scar_2013_supcom_sl.pdf
                  
                  ; http://ec.europa.eu/anti_fraud/documents/reports-sup_comm/2015/scar_2014_supcom_sl.pdf.
               
               
                  
                     (4)
                  Sklep Evropskega parlamenta z dne 29. aprila 2015 o razrešnici glede izvrševanja splošnega proračuna Evropske unije za proračunsko leto 2013, oddelek III – Komisija in izvajalske agencije (2014/2075(DEC)), http://www.europarl.europa.eu/sides/getDoc.do?type=TA&language=SL&reference=P8-TA-2015-0118. 
               
               
                  
                     (5)
                  Resolucija Evropskega parlamenta z dne 10. junija 2015 o letnem poročilu nadzornega odbora urada OLAF za leto 2014, http://www.europarl.europa.eu/sides/getDoc.do?pubRef=-//EP//TEXT+TA+P8-TA-2015-0226+0+DOC+XML+V0//SL.
               
               
                  
                     (6)
                  Sklep Komisije (EU) 2015/2418 o spremembi Sklepa 1999/352/ES, ESPJ, Euratom o ustanovitvi Evropskega urada za boj proti goljufijam (OLAF), UL L 333, 19. december 2015, str. 148.